ΓΡΑΠΤΗ ΕΡΩΤΗΣΗ E-3233/02

υποβολή: Caroline Lucas (Verts/ALE) προς την Επιτροπή

(15 Νοεμβρίου 2002)

Θέμα: Εμπόριο καφέ

Θεωρεί η Επιτροπή δίκαιο το γεγονός ότι, σύμφωνα με το περιοδικό The Economist, οι εταιρείες καφέ στην Ευρώπη έχουν κέρδος έως και 40 % από τον καφέ, ενώ οι παραγωγοί καφέ από τους οποίους εξαρτώνται βυθίζονται όλο και περισσότερο στη φτώχεια·

Προτίθεται η Επιτροπή να θίξει το ζήτημα της εταιρικής κοινωνικής ευθύνης στους τέσσερις ευρωπαϊκούς γίγαντες καφέ Nestl, Sara Lee, Kraft και Tchibo;

Απάντηση του κ. Lamy εξ ονόματος της Επιτροπής

(17 Δεκεμβρίου 2002)

Η Επιτροπή δεν είναι προφανώς σε θέση να γνωρίζει το επίπεδο των κερδών της κάθε συγκεκριμένης εταιρείας — παρότι πρέπει να επισημανθεί ότι τα ποσά αυτά είναι περίπου διπλάσια από αυτά που αναφέρει η Oxfam στην πρόσφατη έκθεσή της σχετικά με την κρίση στον τομέα του καφέ. Ωστόσο, η Επιτροπή είναι η πρώτη που θα δεχόταν το επιχείρημα ότι η αστάθεια της αγοράς του καφέ αποτελεί πράγματι μείζον πρόβλημα για τους παραγωγούς ενώ γνωρίζει καλά τις αναπτυξιακές επιπτώσεις της πτώσης των τιμών του καφέ καθώς και τα πολύ απτά προβλήματα που αντιμετωπίζουν οι καλλιεργητές καφέ. Η Επιτροπή εργάζεται προς το παρόν σε συνεργασία με το Διεθνή Οργανισμό Καφέ για την εξεύρεση του βέλτιστου τρόπου στήριξης του προγράμματος ποιότητας, με στόχο την άμεση αντιμετώπιση των κρίσεων ώστε να βελτιωθεί η κατάσταση στο μέτωπο των τιμών. Στηρίζει επίσης σειρά έργων προώθησης των αγορών με σκοπό το θεμιτό εμπόριο και παρέχει βοήθεια στους φτωχούς παραγωγούς να ξανακερδίσουν ένα μεγαλύτερο μερίδιο της παγκόσμιας αγοράς.

Το θέμα των μέτρων που θα λάβει η Επιτροπή στον τομέα του καφέ στο άμεσο μέλλον εξετάζεται από μια διϋπηρεσιακή ομάδα εργασίας σε διαβουλεύσεις με μη κυβερνητικούς οργανισμούς, περιλαμβανομένης της Oxfam και των καβουρδιστών καφέ. Το Κοινοβούλιο θα ενημερώνεται σχετικά με την πρόοδο.

Μακροπρόθεσμα, η διαφοροποίηση της οικονομίας θα αποτελέσει βασικό στοιχείο συνεπούς αναπτυξιακής στρατηγικής με στόχο την εξάλειψη της φτώχειας και την ενσωμάτωση των αναπτυσσομένων χωρών στην παγκόσμια οικονομία. Η διαφοροποίηση απαιτεί συνεκτική προσέγγιση όσον αφορά το εμπόριο και την ανάπτυξη(1). Με την πρωτοβουλία όλα εκτός από όπλα, καθώς και με τη δέσμευση για την οργάνωση επιτυχούς εμπορικού κύκλου διαπραγματεύσεων, η Επιτροπή ελπίζει ότι θα προκύψουν καλύτερες δυνατότητες διαφοροποίησης στις αγορές των αναπτυσσομένων χωρών. Η Επιτροπή παρέχει επίσης αναπτυξιακή στήριξη για να μεταφραστεί η ελπίδα αυτή σε απτό αποτέλεσμα.

Η Επιτροπή συζήτησε την παρούσα κρίση με πολλούς φορείς του επιχειρηματικού χώρου που ανησυχούν σχετικά με τις μακροπρόθεσμες συνέπειές της όσον αφορά την αλυσίδα ανεφοδιασμού τους. Ο διάλογος αυτός θα συνεχισθεί κατά τους ερχόμενους μήνες. Σε κάθε μακροπρόθεσμη στρατηγική εξισορρόπησης ζήτησης και προσφοράς θα πρέπει να προβλέπεται και συμμετοχή του αμιγούς ιδιωτικού τομέα.

Σε σχέση με το ευρύτερο ζήτημα της εταιρικής κοινωνικής ευθύνης (ΕΚΕ), γενικός στόχος της Επιτροπής είναι η προώθηση της εταιρικής κοινωνικής ευθύνης μέσω στήριξης της καινοτομίας, της διαφάνειας και της εισαγωγής νέων πρακτικών και μηχανισμών ΕΚΕ. Η πρόσφατη σύσταση του Ευρωπαϊκού Πολυμερούς Φόρουμ σε θέματα ΕΚΕ θα εξετάσει πράγματι τις αναπτυξιακές πτυχές της ΕΚΕ με στόχο την κατάρτιση κοινών κατευθυντήριων αρχών για τις επιχειρήσεις και τους συμμετέχοντες φορείς ώστε να αντιμετωπιστούν οι κοινωνικές και περιβαλλοντικές προκλήσεις.

(1) COM(2002)513 τελικό.